By die aanskoue van die Britse oormag, het die hardkoppige Kock nietemin besluit om in plaas van terug te trek, vas te skop en te veg. Dit was 'n rampspoedige besluit. Slegs sestig persent van sy mag het ontkom terwyl die res òf gesneuwel òf gewond òf krygsgevange geneem is.
Onder die gesneuweldes was dr HJ Coster, voormalige Staatsprokureur van die ZAR en stigterslid van die Hollanderkorps, 'n man wat hom buitengewoon dapper gedra het in die veldslag.
Genl Kock self het, swaar gewond, in die hande van die Britte geval en is tien dae later op Ladysmith oorlede.